Πρωτόκολλο αριθ. 18 - περί της εισαγωγής στο Ηνωμένο Βασίλειο βουτύρου και τυρού προελεύσεως Νέας Ζηλανδίας

(1) Επίσημη Εφημερίδα των Ευρωπαϊκών Κοινοτήτων αριθ. L 73 της 27ης Μαρτίου 1972.

(2) Το Βασίλειο της Νορβηγίας δεν κατέθεσε τα έγγραφα προσχωρήσεως και κυρώσεως των πράξεων αυτών - Βλέπε απόφαση προσαρμογής (Επίσημη Εφημερίδα των Ευρωπαϊκών Κοινοτήτων αριθ. L 2 της 1ης Ιανουαρίου 1973).

Αρθρο 1

1. Επιτρέπεται μεταβατικώς η εισαγωγή στο Ηνωμένο Βασίλειο ορισμένων ποσοτήτων βουτύρου και τυρού προελεύσεως Νέας Ζηλανδίας υπό τους ακόλουθους όρους.

2. Οι ποσότητες που αναφέρονται στην παράγραφο 1 ανέρχονται:

α) όσον αφορά το βούτυρο, για τα πέντε πρώτα έτη:

το 1973 σε 165 811 μετρικούς τόνους

το 1974 σε 158 902 μετρικούς τόνους

το 1975 σε 151 994 μετρικούς τόνους

το 1976 σε 145 085 μετρικούς τόνους

το 1977 σε 138 176 μετρικούς τόνους

β) όσον αφορά τον τυρό:

το 1973 σε 68 580 μετρικούς τόνους

το 1974 σε 60 960 μετρικούς τόνους

το 1975 σε 45 720 μετρικούς τόνους

το 1976 σε 30 480 μετρικούς τόνους

το 1977 σε 15 240 μετρικούς τόνους.

Το Συμβούλιο με ειδική πλειοψηφία προτάσει της Επιτροπής, δύναται να πραγματοποιήσει προσαρμογές μεταξύ των εν λόγω ποσοτήτων βουτύρου και τυρού υπό τον όρο οι ποσότητες αυτές να είναι εκφρασμένες σε ισοδύναμη ποσότητα γάλακτος που αντιστοιχεί εν συνόλω στις προβλεπόμενες ποσότητες για αμφότερα τα προϊόντα κατά το εν λόγω έτος.

3. Οι ποσότητες βουτύρου και τυρού που αναφέρονται στην παράγραφο 2 εισάγονται στο Ηνωμένο Βασίλειο σε τιμή της οποίας την τήρηση θα πρέπει κατά το στάδιο c.i.f. να εγγυάται η Νέα Ζηλανδία. Η τιμή αυτή καθορίζεται σε επίπεδο που να επιτρέπει στη Νέα Ζηλανδία να πραγματοποιήσει μία τιμή αντιστοιχούσα στη μέση τιμή που η χώρα αυτή πέτυχε στην αγορά του Ηνωμένου Βασιλείου κατά τα έτη 1969, 1970, 1971 και 1972.

4. Τα προϊόντα που εισάγονται στο Ηνωμένο Βασίλειο σύμφωνα με τις διατάξεις του παρόντος πρωτοκόλλου δε δύνανται να αποτελέσουν αντικείμενο ενδοκοινοτικών συναλλαγών ή επανεξαγωγής προς τρίτες χώρες.

Αρθρο 2

1. Κατά την εισαγωγή στο Ηνωμένο Βασίλειο των ποσοτήτων βουτύρου και τυρού που αναφέρονται στο άρθρο 1, εφαρμόζονται ειδικές εισφορές. Το άρθρο 55 παράγραφος 1 περίπτωση β) της πράξεως προσχωρήσεως δεν εφαρμόζεται.

2. Οι ειδικές εισφορές καθορίζονται με βάση την τιμή c.i.f. που αναφέρεται στο άρθρο 1 παράγραφος 3 και την τιμή αγοράς των προϊόντων αυτών στο Ηνωμένο Βασίλειο σε επίπεδο που να επιτρέπει την πραγματική διάθεση ποσοτήτων του βουτύρου και τυρού χωρίς να τίθεται σε κίνδυνο η διάθεση βουτύρου και τυρού της Κοινότητος.

Αρθρο 3

Το Συμβούλιο, με ειδική πλειοψηφία προτάσει της Επιτροπής, θεσπίζει τα αναγκαία μέτρα για την εφαρμογή των διατάξεων των άρθρων 1 και 2.

Αρθρο 4

Η Κοινότης θα συνεχίσει τις προσπάθειές της με σκοπό να προωθήσει τη σύναψη διεθνούς συμφωνίας για τα γαλακτοκομικά προϊόντα ώστε να βελτιωθούν το ταχύτερο δυνατό οι συνθήκες που επικρατούν στη διεθνή αγορά.

Αρθρο 5

1. Κατά τη διάρκεια του έτους 1975, το Συμβούλιο θα προβεί στην εξέταση της καταστάσεως για το βούτυρο υπό το φως της εξελίξεως της προσφοράς και της ζητήσεως στις κυριότερες χώρες παραγωγής και καταναλώσεως στον κόσμο, ιδίως εντός της Κοινότητος και της Νέας Ζηλανδίας. Κατά την επανεξέταση αυτή λαμβάνονται υπόψη, μεταξύ άλλων, τα εξής στοιχεία.

α) η πρόοδος που έχει συντελεσθεί προς την κατεύθυνση της συνάψεως μιας διεθνούς συμφωνίας περί των γαλακτοκομικών προϊόντων, στην οποία θα είναι συμβαλλόμενα μέρη η Κοινότης και οι λοιπές σημαντικές χώρες παραγωγής και καταναλώσεως·

β) η σπουδαιότητα της προόδου που έχει συντελεσθεί από τη Νέα Ζηλανδία προς μία διαφοροποίηση της οικονομίας και των εξαγωγών της εξυπακουομένου ότι η Κοινότης θα προσπαθήσει να ακολουθήσει μία εμπορική πολιτική που δε θα εμποδίζει την πρόοδο αυτή.

2. Τα κατάλληλα μέτρα καθώς επίσης και οι λεπτομέρειες εφαρμογής τους, για την εξασφάλιση της διατηρήσεως, μετά την 31η Δεκεμβρίου 1977, του καθεστώτος παρεκκλίσεως για τις εισαγωγές βουτύρου από τη Νέα Ζηλανδία, καθορίζονται από το Συμβούλιο που αποφασίζει ομοφώνως προτάσει της Επιτροπής, υπό το φως της εξετάσεως αυτής.

3. Μετά την 31η Δεκεμβρίου 1977, το καθεστώς παρεκκλίσεως που προβλέπεται για την εισαγωγή τυρού δε θα είναι πλέον δυνατό να διατηρηθεί.